b"\n_START_ARTICLE_\nArthur L\xc3\xa5ngfors\n_START_SECTION_\nVida\n_START_PARAGRAPH_\nL\xc3\xa5ngfors va estudiar a la Universitat de H\xc3\xa8lsinki i tamb\xc3\xa9 feu estades a Par\xc3\xads, on estudi\xc3\xa0 amb Gaston Paris, Paul Meyer (fou un dels seus darrers alumnes), i Joseph B\xc3\xa9dier i tamb\xc3\xa9 a Flor\xc3\xa8ncia, on estudi\xc3\xa0 amb Pio Rajna. El 1907 obtingu\xc3\xa9 el t\xc3\xadtol de doctor per la Universitat de H\xc3\xa8lsinki amb una edici\xc3\xb3 d'una obra d'Huon de Cambrai. Des de 1908 fou professor de la Universitat de H\xc3\xa8lsinki, dedicaci\xc3\xb3 que fou interrompuda (1918) per missions diplom\xc3\xa0tiques a l'estranger que, tanmateix, el portaren a Madrid i a Par\xc3\xads, on mantingu\xc3\xa9 contacte amb altres romanistes com Alfred Jeanroy, amb qui col\xc2\xb7labor\xc3\xa0 en algunes publicacions. Es reincorpor\xc3\xa0 a la Universitat de H\xc3\xa8lsinki el 1925, on fou m\xc3\xa9s tard deg\xc3\xa0 i rector fins a un any abans de la seva jubilaci\xc3\xb3 (1945-1950)._NEWLINE_La seva recerca es centr\xc3\xa0 a l'edici\xc3\xb3 de nombroses obres de la literatura francesa medieval, particularment l\xc3\xadrica i fabliaux, (Huon le Roi, de Cambrai i tamb\xc3\xa9, m\xc3\xa9s endavant de la seva vida, de Gautier de Coinci) i tamb\xc3\xa9 d'alguns trobadors, com Guillem de Cabestany. Public\xc3\xa0 tamb\xc3\xa9 importants obres de repertori: Les incipit des po\xc3\xa8mes fran\xc3\xa7ais ant\xc3\xa9rieurs au XVIe si\xc3\xa8cle (Par\xc3\xads 1917), recollint tamb\xc3\xa9 buidatges de Paul Meyer, i el Recueil g\xc3\xa9n\xc3\xa9ral des jeux-partis fran\xc3\xa7ais (Par\xc3\xads 1926)._NEWLINE_L\xc3\xa5ngfors fou membre de l'Acad\xc3\xa8mia Finesa de Ci\xc3\xa8ncies (1920), de l'Acad\xc3\xa9mie des Inscriptions et Belles-Lettres de Par\xc3\xads (1947) i de l'Acad\xc3\xa9mie royale de langue et de litt\xc3\xa9rature fran\xc3\xa7aises de Belgique (1952). Des de 1954 fou membre corresponent de l'Institut d'Estudis Catalans. Fou tamb\xc3\xa9 president de la Soci\xc3\xa9t\xc3\xa9 des anciens textes fran\xc3\xa7ais. Fou nomenat doctor honoris causa per les universitats de Par\xc3\xads, Oslo i Glasgow."